Document ID: 32005R0117

KOMISJONI MÄÄRUS (EÜ) nr 117/2005,
26. jaanuar 2005,
millega kehtestatakse ühenduse järelevalve teatavatest kolmandatest riikidest pärit teatavate jalatsitoodete impordi suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1994. aasta määrust (EÜ) nr 3285/94 impordi ühiste eeskirjade kohta ja määruse (EÜ) nr 518/94 kehtetuks tunnistamise kohta, (1) eriti selle artikli 11 lõiget 2,
ning arvestades järgmist:
(1)
Nõukogu 3. märtsi 2003. aasta määrusega (EÜ) nr 427/2003 (üleminekuaja tootepõhise kaitsemehhanismi kohta seoses Hiina Rahvavabariigist pärineva impordiga ja millega muudetakse määrust (EÜ) nr 519/94 teatavatest kolmandatest riikidest pärineva impordi ühiseeskirjade kohta), (2) kehtestatud jalatsitoodete kvoodisüsteemi kehtivusaeg lõppes 1. jaanuaril 2005.
(2)
7. detsembril 2004 teatasid mõned liikmesriigid komisjonile, et oleks asjakohane kehtestada jalatsitoodete suhtes järelevalvemeetmed vastavalt määrusele (EÜ) nr 3285/94.
(3)
Ühenduse jalatsitööstus koosneb peamiselt väikestest ja keskmise suurusega ettevõtetest, millest enamik asub piirkondades, kus on vähe muid töövõimalusi. Seetõttu on jalatsitööstus tundlik odavast impordist tingitud konkurentsi suhtes, eelkõige Hiina Rahvavabariigist pärit impordi suhtes.
(4)
Sellise impordikonkurentsi mõjul on ühenduse jalatsitööstus viimaste aastate jooksul läbi teinud ulatuslikud ümberkorraldused, keskendudes rohkem kvaliteettoodetele, mille suhtes on samas kohaldatud kvoote. Need tooted moodustavad ligikaudu 85 % ühenduse jalatsitoodangust. Kõnealuste ümberkorralduste tulemusena on märgatavalt vähenenud nii tootmisvõimsus kui ka tööjõud. Vaatamata neile jõupingutustele jätkub ühenduse jalatsitööstuse toodangu ja turuosa kahanemine odava välismaise impordi tõttu.
(5)
Ajavahemikul 2000-2003 suurenes Hiina Rahvavabariigist pärit jalatsitoodete import, millele kvoote ei kohaldatud, suurenes järsult nii absoluutarvudes kui ka ühenduse turuosa seisukohalt, kusjuures hinnad olid märgatavalt madalamad kui ühenduses toodetud samalaadsete toodete hinnad. Import suurenes ajavahemikul 2000 kuni 2003 keskmiselt 59 % ja keskmine hinnaerinevus oli 21 %.
(6)
Kuna valdavad turutingimused on kõikidele jalatsitootjatele samasugused, võib eeldada, et viimaste aastate liberaliseerumine toob samuti kaasa märkimisväärse impordikasvu. Selliste jalatsite impordi suundumuste põhjal võib eeldada, et 2005. aasta kvooditühistus võib impordi lühikese aja jooksul kahekordistada, millele tõenäoliselt järgneb ühenduse jalatsitööstuse turuosa vähenemine 6 % ja 17 000 töökoha kaotus. Seetõttu leitakse, et on olemas määruse (EÜ) nr 3285/94 artiklis 11 osutatud oht, et ühenduse tootjatele tekitatakse olulist kahju.
(7)
Selline tõenäoline mõju on nii märkimisväärne, et ühenduse huvid nõuavad ühenduse eelneva järelevalve kohaldamist teatavate Hiina Rahvavabariigist pärit jalatsitoodete impordi suhtes, et saada statistilisi andmeid impordisuundumuste kiireks analüüsiks. Kõnealuseid peamiselt keskmise või kõrge kvaliteediga jalatseid toodetakse endiselt olulisel määral ühenduses ja seetõttu on nad kergesti mõjutatavad. Eelnev järelevalve, mida kohaldatakse impordi automaatse litsentsimiskorra kaudu, mis kehtib kuni 31. jaanuarini 2006, annaks kõige kiiremini ülevaate kvootide tühistamise juba ilmnenud mõjust, sest põhjendatud andmete saamine tagasiulatuva järelevalve kaudu võtab aega.
(8)
Et saada üldine ülevaade jalatsite impordisuundumustest, tuleks samuti kehtestada tollipõhine tagasiulatuv järelevalve kõigi jalatsite impordi suhtes. See hõlmab jalatseid, mille suhtes kehtib eelneva järelevalve nõue. Kui tagasiulatuv järelevalve täielikult toimib, võib eelneva järelevalve lõpetada hiljemalt 31. jaanuariks 2006.
(9)
Siseturu väljakujundamiseks on vaja, et ühenduse importijate täidetavad formaalsused oleksid ühesugused ega sõltuks kohast, kus kaubad vormistatakse.
(10)
Andmete kogumise lihtsustamiseks tuleb eelneva järelevalvega hõlmatud toodete vabasse ringlusse lubamise suhtes kehtestada ühtsetele kriteeriumidele vastava järelevalvedokumendi esitamise nõue. Liikmesriikide ametiasutused peaksid selle dokumendi importija taotlusel kinnitama kindlaksmääratud ajavahemiku jooksul, kuid ilma et importija siiski omandaks sellega importimisõigust. Seetõttu peaks kõnealune dokument kehtima kogu ühenduses ainult ajavahemikul, mil impordieeskirju ei muudeta.
(11)
Läbipaistvuse tagamiseks peaksid liikmesriigid ja komisjon võimalikult palju vahetama ühenduse järelevalve tulemusena saadud teavet.
(12)
Kuigi järelevalvedokumentide väljaandmise suhtes kohaldatakse ühenduse tasandil standardtingimusi, peavad nende dokumentide väljaandmise eest vastutama siseriiklikud asutused.
(13)
Käesolev määrus peaks soovitavalt jõustuma selle avaldamise päeval, et võimalikult kiiresti andmeid koguda,
ON VASTU VÕTNUD KÄESOLEVA MÄÄRUSE:
1. PEATÜKK
EELNEV JÄRELEVALVE
Artikkel 1
Kooskõlas määrusega (EÜ) nr 3285/94 kehtestatakse ühenduse eelnev järelevalve teatavate Hiina Rahvavabariigist pärit ja I lisas loetletud jalatsitoodete vabasse ringlusse lubamiseks.
Artikkel 2
1. Artiklis 1 osutatud tooted lubatakse ühenduses vabasse ringlusse liikmesriigi asjaomase asutuse väljaantud järelevalvedokumendi esitamisel.
2. Liikmesriigi pädev asutus väljastab artiklis 1 nimetatud järelevalvedokumendi mis tahes taotletud koguse kohta automaatselt ja tasuta viie tööpäeva jooksul alates taotluse esitamisest ühenduse importija poolt ning olenemata tema registreeritud asukohast ühenduses. Kõnesolev taotlus loetakse pädeva siseriikliku asutuse poolt vastuvõetuks hiljemalt kolme tööpäeva möödumisel selle esitamisest, kui ei tõestata vastupidist.
3. II lisas loetletud pädevate siseriiklike asutuste väljastatud järelevalvedokumendid kehtivad kogu ühenduses.
4. Järelevalvedokumendi vorm peab vastama määruse (EÜ) nr 3285/94 I lisas esitatud näidisele.
Importija taotlus sisaldab järgmisi andmeid:
a)
taotleja nimi ja täielik aadress (sealhulgas telefoni- ja faksinumber ning võimalik pädevate siseriiklike asutuste kasutatav tunnuskood) ja käibemaksukohustuslase registreerimisnumber, kui taotleja on käibemaksukohustuslane;
b)
vajaduse korral deklarandi või taotleja esindaja täielik nimi ja aadress (sealhulgas telefoni- ja faksinumber);
c)
eksportija täielik nimi ja aadress;
d)
kauba täpne kirjeldus, sealhulgas:
i)
kaubanimi;
ii)
TARICi kood(id);
iii)
päritoluriik (st Hiina Rahvavabariik);
iv)
lähteriik;
e)
kauba kogus paarides;
f)
iga kauba CIF-hind eurodes ühenduse piiril kaupade koondnomenklatuuri rubriikide kaupa;
g)
tollivormistuseks kavandatud ajavahemik ja koht;
h)
kas taotlusega korratakse sama lepinguga seotud eelmist taotlust;
i)
järgmine taotleja poolt kuupäevastatud ja allakirjutatud (nime transkriptsioon suurte tähtedega) deklaratsioon: “Mina, allakirjutanu, kinnitan, et käesolevas vormis ja selle lisades esitatud info on tõene ja antud heauskselt ning et ma olen ettevõtjana ühenduses asutatud.” Importija peab esitama ka ostu- või müügilepingu ja pro forma arve koopiad. Vastava nõudmise korral, eelkõige juhul kui kaupu ei osteta otse HRVst, esitab importija toote valmistaja väljastatud tootmissertifikaadi.
5. Järelevalvedokumendi kehtivusajaks määratakse kuus kuud. Kasutamata või osaliselt kasutatud järelevalvedokumente võib sama pikaks ajaks uuendada.
6. Kehtivusaja lõppedes tagastab importija järelevalvedokumendid need väljastanud ametiasutusele.
7. Pädevad riigiasutused võivad nende poolt kehtestatud tingimustel lubada deklaratsioonide või taotluste esitamist või trükkimist elektroonilisel teel. Kõik dokumendid ja tõendid peavad siiski olema pädevatele riigiasutustele kättesaadavad.
8. Järelevalvedokumendi võib väljastada elektrooniliselt, kui asjaomastel tolliasutustel on sellele dokumendile juurdepääs arvutivõrgu kaudu.
Artikkel 3
1. Kui avastatakse, et tehingu sooritamise ühikuhind erineb järelevalvedokumendis märgitust kummaski suunas vähem kui 5 % või et importimiseks esitatud toodete koguväärtus või üldkogus ületab impordilitsentsis märgitud väärtuse või koguse vähem kui 5 %, ei takista see kõnealuste toodete vabasse ringlusse lubamist.
2. Järelevalvedokumentide taotlused ja järelevalvedokumendid on konfidentsiaalsed. Kõnealustes taotlustes ja dokumentides sisalduvale teabele võimaldatakse juurdepääs vaid pädevatele riigiasutustele ja taotlejale.
Artikkel 4
1. Liikmesriigid edastavad komisjonile järgmise teabe:
a)
nii korrapäraselt ja ajakohaselt kui võimalik ning vähemalt iga kuu viimaseks kuupäevaks täpsed kogused ja väärtused (arvestatud eurodes), mille kohta järelevalvedokumendid on välja antud;
b)
kuue nädala jooksul pärast iga kuu lõppemist asjaomase kuu üksikasjalikud impordiandmed vastavalt komisjoni määruse (EÜ) nr 1917/2000 artiklile 32. (3)
Liikmesriikide esitatud andmed liigitatakse toodete ja koondnomenklatuuri koodide (“CN-koodid”) kaupa.
2. Liikmesriigid teatavad kõigist nende poolt avastatud kõrvalekalletest ja pettustest ning vajaduse korral järelevalvedokumendi väljastamisest keeldumise põhjustest.
2. PEATÜKK
TAGASIULATUV JÄRELEVALVE
Artikkel 5
1. III lisas loetletud jalatsitoodete suhtes kehtestatakse tagasiulatuva statistilise järelevalve süsteem.
2. Pärast kõnealuste toodete vabasse ringlusse suunamist teatavad liikmesriikide pädevad asutused komisjonile võimaluse korral iga nädala kohta, kuid mitte harvemini kui iga kuu lõpus, impordi üldkoguse ja -väärtuse, esitades toodete koondnomenklatuuri koodid ja kategooriad, nende rubriigid ja vajaduse korral alamrubriigid. Imporditud tooted liigitatakse kehtivate statistiliste menetluste kohaselt.
3. PEATÜKK
ÜLDSÄTTED
Artikkel 6
Käesoleva määruse kohased teated saadetakse komisjonile ning edastatakse elektroonilisel teel selleks loodud ühtse võrgu kaudu, kui mõjuvatel tehnilistel põhjustel ei ole vaja ajutiselt kasutada teisi sidevahendeid.
Artikkel 7
Käesolev määrus jõustub Euroopa Liidu Teatajas avaldamise päeval.
1. peatüki sätteid kohaldatakse 1. veebruarist 2005 kuni hiljemalt 31. jaanuarini 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. jaanuar 2005

Labels: 3
1
18